Clara Tauson
Clara Tauson er en dansk tennisspiller, der har været professionel siden 2019. Hendes bedste placering på verdensranglisten er nummer 33 (opnået i februar 2022). Clara Tausons onkel er den tidligere professionelle tennisspiller Michael Tauson (f. 1966).
Clara Tauson begyndte at spille tennis som seksårig og blev i 2014 dansk ungdomsmester i mixed double (U12) sammen med Holger Rune. I 2016 blev hun som 13-årig dansk mester i damesingle som den yngste i dansk tennishistorie. Som ungdomsspiller vandt Clara Tauson flere turneringer – bl.a. Australian Open i single – og i 2019 nåede hun op som nummer 1 på juniorverdensranglisten. Samme år blev hun professionel.
I 2020 deltog Clara Tauson i sin første grand slam-turnering som senior, French Open, hvor hun blev slået ud i 2. runde. Sit helt store gennembrud fik hun i 2021, hvor hun nåede frem til finalen i tre WTA-turneringer og vandt de to. Samme år vandt hun yderligere tre turneringer og nåede en placering som nr. 44 på kvindernes verdensrangliste. Clara Tauson deltog også i både French Open, Wimbledon og US Open.
I januar 2022 spillede Clara Tauson sig frem til tredje runde i Australian Open, hvilket efterfølgende sendte hende op som nummer 33 i verden – hendes hidtil bedste placering. Resten af året var hun imidlertid plaget af skader og gik derfor glip af bl.a. French Open i maj/juni 2022 og Australian Open i januar 2023.
Clara Tauson gjorde comeback i slutningen af januar 2023 og kvalificerede sig bl.a. til French Open, hvor hun nåede 3. runde.
Clara Tauson nåede sin højeste placering på WTA's verdensrangliste den 7. februar 2022, hvor hun blev rangeret som nr. 33. Nedenfor vises hendes rangering på verdensranglisten ved årets udgang siden 2017.
Clara Tauson blev kåret til Årets Juniortennisspiller i Danmark i både 2016, 2017 og 2018 og til Årets Tennisspiller i 2019, 2020 og 2021.